**Ȋntr-o lingură cu apă**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

înot la nesfârșit ȋntr-o lingură cu apă

și buza mea se crapă

de sete

de-ntrebări

de semnele de carte

care s-au scurs în piramide

și în moarte

odihna mea sub piatra asta moale

se răscolește-n pasul

ce umblă pe-altă cale

copiii care-și taie degetele lungi

înalță zmeie până unde mergi

dar nu ajungi

înot la nesfârșit cu ei de mână

în timp ce toate apele se-adună

3 februarie – 16 decembrie 2018, Constanța